Alkoholvrye winste 'n ligpunt in drankprodusente se maer tye
Dis nie net onwettige dranksmouse wat munt slaan uit die tweede rondte van die verbod op alkoholverkope nie, skryf RICHARD HOLMES.
VERVAARDIGERS van alkoholvrye drank, van wyn waaraan die alkohol onttrek is tot by nie-alkoholiese jenewer, geniet 'n oplewing in aanvraag oral in Suid-Afrika. Dis 'n sobere ligpuntjie vir 'n sektor wat voor die inperking 'n mindere markdeelnemer was.
Johannes le Roux het al lank sy oog op die potensiaal van die mark vir alkoholvrye drank. Hy en Inus Smuts het in 2016 'n nie-alkoholiese jenewer en kinawater, oftewel "gin & tonic", genaamd The Duchess bekend gestel en dit as "'n alkoholvrye drankie vir volwassenes" bemark. Die swierige verpakking en komplekse smaakprofiel plaas dit in 'n heel ander klas as soet gaskoeldranke.
"Selfs voor die inperking het ons ongelooflike bewustheid van en aanvraag na alkoholvrye drankies gehad, hetsy om leefstyl- of gesondheidsredes," sê Le Roux. "Dis 'n kategorie wat nog in sy kinderskoene is, maar dis iets wat ons geweldig sien groei oor die volgende paar jaar."..